b'\n_START_ARTICLE_\nLlu\xc3\xads Corominas\n_START_PARAGRAPH_\nLlu\xc3\xads Maria Corominas i D\xc3\xadaz (s. 1963 Castellar del Vall\xc3\xa8s) on katalonialainen poliitikko. H\xc3\xa4n toimi kansanedustajana Katalonian alueparlamentissa vuosina 2003\xe2\x80\x932017 ja oli parlamentin ensimm\xc3\xa4inen varapuhemies vuosina 2015\xe2\x80\x932017, jolloin Carles Puigdemontin johtama hallitus valmisteli kansan\xc3\xa4\xc3\xa4nestyksen Katalonian itsen\xc3\xa4istymisest\xc3\xa4. Hein\xc3\xa4kuussa 2017 h\xc3\xa4n j\xc3\xa4i pois puhemiehist\xc3\xb6st\xc3\xa4 siirtyess\xc3\xa4\xc3\xa4n Junts pel S\xc3\xadn parlamenttiryhm\xc3\xa4n ryhm\xc3\xa4njohtajaksi. Marraskuussa 2017 Corominas ilmoitti vet\xc3\xa4ytyv\xc3\xa4ns\xc3\xa4 politiikasta._NEWLINE_Kansan\xc3\xa4\xc3\xa4nestyksen ja sit\xc3\xa4 seuranneen itsen\xc3\xa4isyysjulistuksen j\xc3\xa4lkeen Espanja nosti Katalonian hallituksen ministereit\xc3\xa4, parlamentin puhemiehist\xc3\xb6\xc3\xa4 ja er\xc3\xa4it\xc3\xa4 muita avainpoliitikoita vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Espanjan korkein oikeus k\xc3\xa4sitteli parlamentin puhemiehist\xc3\xb6n syytteit\xc3\xa4 9. marraskuuta 2017 ja m\xc3\xa4\xc3\xa4r\xc3\xa4si puhemies Carme Forcadellin maksamaan jopa 150\xc2\xa0000 euron takuut vastineeksi siit\xc3\xa4, ettei t\xc3\xa4m\xc3\xa4 joutuisi tutkintavankeuteen. Forcadell vietti yhden y\xc3\xb6n vankilassa, mutta vapautui seuraavana p\xc3\xa4iv\xc3\xa4n\xc3\xa4 maksettuaan takuut. Oikeus ei hyv\xc3\xa4ksynyt, ett\xc3\xa4 Forcadell olisi maksanut takuut jo samana p\xc3\xa4iv\xc3\xa4n\xc3\xa4, jona ne m\xc3\xa4\xc3\xa4r\xc3\xa4ttiin ja parlamentin puhemiehist\xc3\xb6n kolmas sihteeri Joan Josep Nuet arveli, ett\xc3\xa4 Forcadell pyrittiin n\xc3\xa4in saamaan tarkoituksella edes hetkeksi vankilaan. Corominasille ja kolmelle muulle puhemiehist\xc3\xb6n j\xc3\xa4senelle (Anna Sim\xc3\xb3, Llu\xc3\xads Guin\xc3\xb3 ja Ramona Barrufet) m\xc3\xa4\xc3\xa4r\xc3\xa4ttiin 25\xc2\xa0000 euron takuut, ja syytetyist\xc3\xa4 vain Nuet p\xc3\xa4\xc3\xa4stettiin tutkinnan ajaksi vapaaksi ilman rajoituksia._NEWLINE_Maaliskuussa 2018 Espanjan korkeimman oikeuden tuomari Pablo Llarena yksil\xc3\xb6i tarkemmin, mill\xc3\xa4 rikosnimikkeell\xc3\xa4 kutakin poliitikkoa tultaisiin syytt\xc3\xa4m\xc3\xa4\xc3\xa4n oikeudessa. T\xc3\xa4ss\xc3\xa4 yhteydess\xc3\xa4 kapinasyyte (kat. rebel\xc2\xb7li\xc3\xb3) lievennettiin Corominasin osalta syytteeksi "kansalaistottelemattomuudesta" (kat. desobedi\xc3\xa8ncia), mutta Forcadell ja useita yh\xc3\xa4 "kapinasta" syytettyj\xc3\xa4 ministereit\xc3\xa4 (Jordi Turull, Ra\xc3\xbcl Romeva, Josep Rull ja Dolors Bassa) vangittiin uudelleen heid\xc3\xa4n tehdess\xc3\xa4 n\xc3\xa4in vankilassa seuraa Oriol Junquerasille, Joaquim Fornille, Jordi S\xc3\xa0nchezille ja Jordi Cuixartille, jotka olivat olleet yht\xc3\xa4jaksoisesti vangittuina jo loppuvuodesta 2017 alkaen._NEWLINE_Corominas ei ollut Katalonian hallituksen ministerin\xc3\xa4, joten h\xc3\xa4n ei ollut suoraan toimeenpanemassa kansan\xc3\xa4\xc3\xa4nestyst\xc3\xa4. H\xc3\xa4nt\xc3\xa4 vastaan nostettu syyte perustuukin siihen, ett\xc3\xa4 Espanjan mielest\xc3\xa4 Katalonian parlamentin puhemiehist\xc3\xb6 rikkoi Espanjan lakia salliessaan parlamentissa edes keskustelun mahdollisesta itsen\xc3\xa4istymisest\xc3\xa4.'